Covid-19-statistieke: Meer as 5 000 toets positiefSuid-Afrika het sedert Dinsdag nog 5 688 Covid-19-gevalle en 103 nuwe sterftes aangeteken. Dit is die tweede opeenvolgende dag dat die aantal sterftes die 100-merk oorskry. Sedert Maart het 111 796 mense al positief getoets vir Covid-19 en is 2 205 mense reeds dood weens die virus. Altesaam 56 874 mense het wel reeds herstel, ŉ koers van 50,9%. Dit is effens laer as verlede week se 52%. Die sterftekoers bly stabiel op 2% van positiewe gevalle staan. Die meeste sterftes is in die Wes-Kaap (63), Gauteng (25) en Oos-Kaap (15) aangeteken. Die grootste toename in gevalle die afgelope 24 uur was in Gauteng (2 115), die Wes-Kaap (1 650) en Die Oos-Kaap (1 106). KwaZulu-Natal het ook ŉ redelike toename van 450 nuwe gevalle getoon. Die grootste persentasie Covid-19-sterftes kom steeds onder die ouderdomsgroepe 50-59 (24%) en 60-69 (26%) voor. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.